runetrust/blame-folketinget-dk huggingface dataset:
Villy Søvndal (SF), 2003-05-27:
Det socialdemokratiske beslutningsforslag har to hovedelementer.
Det ene er at undersøge omfanget og karakteren af prostitution blandt børn og unge med henblik på at indsamle viden og erfaring både om kommuners og amters og andre frivillige aktørers arbejde med unge prostituerede.
Og det andet er så at iværksætte initiativer på baggrund af ovenstående.
Jeg synes, udgangspunktet for den her debat jo er, at det er et dybt alvorligt samfundsproblem.
Eller måske ikke samfundsproblem, for det har jo heldigvis ikke en størrelse, som vi ser de steder, hvor den sociale fattigdom er endnu mere voldsom end her.
Men det er et voldsomt problem, at vi har børn og unge, der lever et sådant liv, og formentlig helt ufatteligt, hvis man ikke selv har arbejdet med det, at vi har så ensomme børn.
Men det, jeg synes også karakteriserer debatten i dag, er, at det ligesom er en fægtning blandt blinde, fordi vi ved for lidt.
Derfor tyr vi til udenlandske undersøgelser, som også er refereret, de norske undersøgelser, hvor 1,5 pct. af de 14-17-årige har svaret, at de har solgt seksuelle ydelser, hvilket jo er ganske mange.
Men vi ved ikke noget om danske forhold.
Derfor er jeg måske også meget forundret over den sådan bastante afvisning
Måske er der en sammenhæng med stofmisbrug, det er der formentlig i nogle af sagerne, der er formentlig også andre, hvor der ikke er det; vi ved det bare ikke.
Derfor synes jeg, at der er noget underligt ved så bastant at afvise at ville vide mere om et område, der stort set er ubeskrevet.
En sådan undersøgelse behøver ikke at stoppe de ting, der er i gang, og som er udmærkede, f.eks. PRO-Centret og de ting, der sker i Vejle Amt og Århus Amt.
De skal selvfølgelig fortsætte, og de skal også spille en nøglerolle i at sikre større viden på det her område.
Jeg er også enig i, at det nok er en af de opgaver, som kommuner og amter, medmindre de foretager sig noget særskilt i forhold til det, ikke først får øje på.
Jeg er ked af måske at irritere nogle af de borgerlige ordførere igen, men det er jo sådan nogle ting, man laver i en periode, hvor der er lidt overskud i en kommunal eller amtskommunal organisation.
Men når man står med den situation, man kommer til at møde i det her efterår, nemlig at skulle skære ned på stort set alle områder, er det typisk ikke den type af ting, man sætter i gang, tværtimod.
Jeg synes, det her også drejer sig meget om en diskussion, som er bredere end bare om dem, der er prostituerede.
Det drejer sig også i ordets egentlige forstand om det gode børneliv, det drejer sig også, synes
jeg, om en vis forskrækkelse over, at vi har børn, der er så ensomme og er så langt fra voksne, at vi i virkeligheden ved så lidt om dem, som tilfældet er.
Derfor støtter vi forslaget.
Hvis det giver nogle problemer, at det er Socialdemokraterne, der foreslår det, så kan SF godt genfremsætte forslaget på et tidspunkt, hvis det gør det nemmere.
Charlotte Dyremose (KF), 2003-05-27:
Jeg må på det kraftigste tage afstand fra fru Lotte
Bundsgaards sådan lidt nedladende bemærkninger om, at jeg skulle smile hånligt.
Det gjorde jeg sandelig ikke, men jeg undrer mig lidt over den temmelig barske tone, der pludselig kom ind i debatten.
Det er jo altså sådan, at projektet Pro Vejle er ved at igangsætte et projekt i Vejle Amt med det formål at give socialarbejdere inden for børn- og ungeområdet redskaber, som sikrer, at de medinddrager det her med salg af seksuelle ydelser i deres analyser af unges livserfaringer, så de bliver i stand til at forebygge og rådgive og måske også behandle ud fra viden eller mistanke om prostitution.
Projektet skal også videreudvikle eksisterende metoder
for socialt arbejde med unge
, så dialogen om prostitution eller prostitutionslignende forhold inddrages som en del af den pædagogiske praksis.
For at sikre sidstnævnte planlægger PRO-Centret aktuelt i samarbejde med nogle seminarier at udarbejde undervisningsmateriale om unge og prostitution til brug for pædagoguddannelsen.
Så de her ting er altså i gang, og det er derfor, at Det Konservative Folkeparti ikke kan støtte beslutningsforslaget.
Det er derfor, vi ikke kan støtte det, selv om vi er fuldstændig enige i intentionerne; det er, fordi tingene er i gang.
Kim Sejr (RV), 2003-05-27:
Jamen jeg synes for så vidt, at det er helt o.k., at De Konservative ikke vil stemme for det her beslutningsforslag, fordi det er socialdemokratisk, og fordi de synes, det er en dårlig idé.
Men så vil jeg bare gerne se den konservative handlingsplan for det her område.
Altså hvad er det helt specifikt, der skal iværksættes af tiltag for at få reduceret antallet af unge prostituerede; hvilke planer foreligger der for, i hvilken årrække tiltagene skal foregå over?
Hvornår er børneprostitutionen afskaffet?
Jeg ved ikke, om der foreligger sådan en plan eller den ligger gemt i Socialministeriet.
Men hvis det er tilfældet, kunne vi måske få noget at vide om det her i aften.
Lotte Bundsgaard (S), 2003-05-27:
Altså nu må jeg indrømme, at nu bliver jeg fuldstændig forvirret.
Fru Charlotte Dyremose siger, at De Konservative ikke kan støtte dette beslutningsforslag, som går ud på to ting.
For det første at få noget mere information om, hvad det er for nogle børn, der prostituerer sig, hvor er de henne, hvorfor gør de det, hvor mange er det?
Og for det andet at lave en metodeudvikling på det her område, som netop for at citere fru Charlotte Dyremose handler om at finde ud af, hvorfor de gør det, hvordan man kan få dem ud af det.
Det er netop det, fru Charlotte Dyremose siger der er behov for.
Det er det, det her beslutningsforslag handler om.
Så jeg må sige, det her virker lidt, som om at De Konservative ikke vil støtte beslutningsforslaget, fordi det er Socialdemokraterne, der har fremsat det, og det synes jeg faktisk er lidt synd.
Det kan godt være, at fru Charlotte Dyremose sådan smiler lidt hånligt, men det er altså 300-400 børn, som hvert år prostituerer sig, og det synes jeg faktisk vi skal gøre noget ved i stedet for at lave en eller anden politisk sag ud af, at det ikke er De Konservative, der har fundet på det.
Så jeg synes, det ville klæde fru Charlotte Dyremose, hvis hun kom herop og sagde: O.k., det, beslutningsforslaget handler om, er faktisk også det, vi går ind for, så lad os i fællesskab finde ud af at få det udviklet på en god måde i stedet for at afvise det, fordi det ikke er De Konservative, der har fundet på det.
Charlotte Dyremose (KF), 2003-05-27:
Jeg kan næsten svare det samme til de to ordførere.
Til fru Lotte Bundsgaard: Det er helt rigtigt.
Det er også derfor, at det er vigtigt, at de, der er sagsbehandlerne, og de, der har med mange udsatte børn at gøre i det daglige, lærer at opfange de signaler, som disse børn måtte sende, lærer at vurdere, om der kan være en risiko for, at disse børn og unge er udsat for eller har udsat sig selv for prostitution. Jeg mener, det er dér, man bør sætte ind, så man bedre, bl.a. via det formidlingsmateriale, som PRO-Centret laver, lærer at tage hånd om dem, lærer at opfange dem.
For det kræver trods alt, at vi finder dem, før vi kan hjælpe dem.
Kim Sejr (RV), 2003-05-27:
Til den konservative ordfører: Jeg synes jo, det er fint nok, at nu skal vi ikke undersøge tingene mere, nu skal vi have handling.
Det fører mig så til de tal, jeg har hørt, uden at vide det konkret, nemlig at der skulle være en 300-400 unge mennesker, der havde med prostitution at gøre.
Men lad os bare sige, at der er en 300-400.
Har den konservative ordfører kendskab til handlingsplaner på dette område, der konkret siger, at antallet af de her unge mennesker skal nedbringes med en eller anden bestemt procent over en årrække?
For jeg må sige, at en konkret måde at gå ind og løse det her problem på er da, at der er nogle helt konkrete handlingsplaner.
Eller hvad er det, der menes med konkret handling på det her område?
Lotte Bundsgaard (S), 2003-05-27:
Ja, det er jo meget smukt at høre fra den konservative ordfører, at man mener, at det et et stort problem, som vi skal gøre noget ved.
Men jeg må sige, at det er ikke en helt rigtig omgang med sandheden, når der heroppefra bliver sagt, at PRO-Centret mener, at der er undersøgelser nok. Jeg vil godt høre, om fru Charlotte Dyremose kan bekræfte, at PRO-Centret i rapporten »Unge og prostitution - et overset problem« fra 2003 klart slår fast, at der stadig eksisterer en stor uklarhed om, hvor og hvordan børneprostitutionen foregår i Danmark, at der stadig væk i kommunerne ikke er kendskab til det, og at der er behov for yderligere undersøgelser.
Hvis fru Charlotte Dyremose kan bekræfte det, hvordan kan det så være, at De Konservative ikke kan støtte, at vi får lavet en sådan undersøgelse?
Når De Konservative nu mener, at det er så vigtigt, at vi får gjort noget ved det her problem, så mener jeg ikke helt, at der er sammenhæng i argumentationen.
Charlotte Dyremose (KF), 2003-05-27:
I Det Konservative Folkeparti som vel i alle partier i dette Folketing er vi selvfølgelig meget foruroligede over, at nogle børn ender i prostitution, ender med at sælge sig selv, sælge sex for penge.
Det er dybt foruroligende, og det er dybt beklageligt.
Det er i det hele taget utrolig trist, at mennesker og ikke mindst børn og unge kan komme så langt ud, have så dårlig en livssituation, at de ender med at finde det at sælge sex for penge som det attraktive alternativ.
Spørgsmålet er så: Skal vi undersøge det her yderligere?
PRO-Centret, som forslagsstillerne forestiller sig skulle forestå undersøgelsen, siger, at det er ikke det, der er behov for; det er handling, der er behov for.
Det er sådan allerede i dag, at videncentret SISO, der indsamler og formidler viden om børn udsat for overgreb,
f.eks. er et af de initiativer, der kan være med til at forebygge, at nogle ender i prostitution.
Der er jo mange sammenhænge, og dér, hvor vi selvfølgelig er nødt til at gå ind, er: Hvad er det, der får de her børn og unge ud i prostitution, hvad er det for en sammenhæng?
Derfor mener vi også i Det Konservative Folkeparti, at regeringens initiativer til at bryde den negative sociale arv vil være med til at forebygge en del af disse triste skæbner.
Kan man på et tidligt tidspunkt få børnene på en lidt bedre livsvej, give dem en bedre livssituation, vil sandsynligheden alt andet lige være mindre for, at prostitutionen bliver det attraktive alternativ. Ud over det er PRO-Centret i gang med at udarbejde materiale til at rådgive behandlere, så de kan lære at opfange signalerne fra disse børn og unge, men det er jo nødvendigt, at vi finder de børn og unge, der er udsat for disse ting eller finder, at det er det attraktive alternativ, for at vi overhovedet kan hjælpe dem. Derfor mener vi i Det Konservative Folkeparti,
at vi bør gå handlingens vej, at vi bør blive bedre til ude lokalt at finde de børn og unge, der er udsat for eller udsætter sig selv for prostitution, og dermed også være bedre til at hjælpe dem.
Derfor er vi også i Det Konservative Folkeparti meget glade for, at ministeren selvfølgelig og regeringen også vil være med til at gå aktivt ind i og belyse denne her problemstilling også i fremtiden som et supplement til de initiativer, der allerede er i gang.
Derfor kan vi fra konservativ side ikke støtte forslaget trods det, at vi naturligvis mener, at det berører et utrolig vigtigt område.
Jette Jespersen (DF), 2003-05-27:
Dette beslutningsforslag, som vil pålægge regeringen at iværksætte en undersøgelse af børns og unges prostitution, lyder da umiddelbart sympatisk.
I Dansk Folkeparti er vi helt enige i, at det, at børn og unge enten af nød tyr til eller bliver narret og/eller misbrugt til prostitution, er uværdigt.
Dansk Folkeparti vil dog være betænkelig ved at gennemføre dette forslag med en ny undersøgelse.
Vi er overbevist om, at en sådan undersøgelse kun vil afdække toppen af isbjerget.
Nogle af disse unge er unge, der er løbet hjemmefra og ofte fra et hjem med misbrugsproblemer eller andre problemer.
Når så deres få medbragte lommepenge er sluppet op, løber de måske ind i en rar onkel, en tante, som tilbyder hjælp med tag over hovedet og andre fornødenheder.
Så er der desværre også de unge fra bl.a. Østeuropa, Rusland eller Thailand, der narres til Danmark under dække af arbejde eller giftermål, og som ender i prostitution.
Som PRO-Centret oplyser, er børns og unges prostitution ikke så synlig, som voksnes eller afhængighedsprostitutionen er.
Disse findes på gadeplan, i massageklinikker, som værtinder eller callgirls.
Mange af disse børn og unge lever mere eller mindre i skjul installeret i en lejlighed, og skulle de endelig optræde mere offentligt, har de fået nye papirer, som legaliserer en alder over 18 år.
Som før nævnt er vi i Dansk Folkeparti meget usikre på, at en undersøgelse vil give det rigtige billede af omfanget af dette problem.
Der udføres allerede i dag et arbejde med indsamling af viden via PRO-Centrene i København, Vejle og Århus med det mål at forebygge og bremse udviklingen af prostitutionen.
Ligeledes har de nordiske lande via Nordisk Råd arbejdet en del med problemet med de østeuropæiske og russiske piger.
I den forbindelse er der indgået et nordisk politisamarbejde, som forhåbentlig vil stoppe en del af denne trafik.
Dette politiarbejde skulle måske udvides med en slags bagmandspoliti, rejsehold, kald det, hvad man vil, med speciale i prostitution og rufferi.
Men en ny undersøgelse er efter Dansk Folkepartis mening spild af det arbejde, der allerede er i gang.
Med denne begrundelse må vi desværre afstå fra forslaget.
Henriette Kjær (KF), 2003-05-27:
I forslaget til folketingsbeslutning, som vi skal behandle i dag, tages der udgangspunkt i, at der er behov for en ny undersøgelse af omfanget og karakteren af prostitution blandt børn og unge.
Den foreslåede undersøgelse skal føre til, at regeringen skal iværksætte initiativer, der skal forebygge og afhjælpe prostitution blandt børn og unge.
At børn og unge kan befinde sig i en livssituation, der gør, at de finder det attraktivt eller nødvendigt at sælge sex for penge eller andet, er jo dybt foruroligende.
Jeg er derfor enig med forslagsstillerne i, at det er væsentligt, at vi ikke lukker øjnene for, at prostitution blandt børn og unge finder sted, og at vi gør noget. Men jeg er ikke enig i, at der skal nye undersøgelser til.
Vi har allerede et center, PRO-Centret, hvis fremmeste opgave er at gøre de ting, som der bl.a. nævnes i bemærkningerne til forslaget.
Centeret indsamler og formidler viden og erfaring om prostitution og giver kommuner og amter og andre myndigheder konsulentbistand.
Centeret har da også allerede produceret bl.a. to undersøgelser om henholdsvis kommunernes kendskab til og indsats i forhold til unge, der er i prostitution eller i fare for at komme det, og arbejdet med unge på døgninstitutioner i forhold til prostitution.
Jeg er enig med forslagsstillerne i, at det er beskæmmende, at her er en gruppe udsatte børn og unge, som ikke altid har kommunernes bevågenhed, i hvert fald ikke i forhold til prostitutionsproblemstillingen. PRO-Centrets undersøgelser viser også, at social- og sundhedspersonale ikke altid er bekendt med, hvad der er det bedste at gøre, eller hvad det er, de skal se efter for at vide, om et barn enten er i risiko for eller allerede er i prostitution.
Derfor er jeg også meget tryg ved og enig i PRO-Centrets fremtidige strategi, der bl.a. handler om at udvikle og formidle modeller og metoder til, hvordan man som social- eller sundhedspersonale kan arbejde med at forebygge, at børn og unge debuterer som prostituerede.
Centeret vil i den forbindelse bl.a. belyse behovet for en forebyggende indsats mod betalt seksuel udnyttelse af børn og unge samt beskrive mulige undervisningsmæssige sociale og sundhedsmæssige indsatser.
Det arbejde vil bl.a. foregå på baggrund af to større modelprojekter i Vejle og Århus Amter, hvor man både arbejder med at udvikle gode modeller for organiseringen af arbejdet og for indholdet af den sociale indsats.
Og disse handlingsrettede indsatser tror jeg i langt højere grad på.
Så vi er allerede godt i gang.
Og derfor afviser jeg forslaget, men jeg er indstillet på, at vi giver det en god udvalgsbehandling og belyser de forskellige undersøgelser, der allerede er, og også at vi oversender udvalget nærmere materiale om, hvad det er, PRO-Centrene laver, særlig i Vejle og Århus Amter, for netop det arbejde er målrettet børn og unge, som kunne være i risikozonen.
Lars Løkke Rasmussen (V), 2003-05-27:
Nu var det bestemt heller ikke hr. Ejgil W. Rasmussen, jeg betegnede som en grædekone, men derimod hr. Villy Søvndal.
Jeg betragter hr. Ejgil W. Rasmussen som en dygtig forhandler, der, her hvor økonomiforhandlingerne med kommunerne så småt er ved at blive løbet i gang, selvfølgelig positionerer både sig selv og sin organisation, sådan at man står bedst muligt i de forhandlinger.
Jeg har til gengæld også en forventning om, at når de forhandlinger er ført til ende - nu er det jo ikke som sådan dem, vi diskuterer her i dag, jeg tror, der var en forespørgselsdebat specifikt om det emne i går - og man har fundet den rigtige balance mellem tilførelse af ressourcer og fleksibilitet, så vil Ejgil W. Rasmussen og landets øvrige borgmestre jo også vide at føre den politik, man står for lokalt, ud i verden med de ressourcer, der tilføres, og de nye rammer og den fleksibilitet, der gives.
Min prognose er bare, at i forhold til området her, hvor hr. Villy Søvndal tegner et dystert billede af fremtiden, oven på en meget, meget lys og positiv udvikling de senere år, tegnes der nu et afgrundsdybt dystert billede, vil den prognose ikke holde.
Men det er der sådan set kun fremtiden til at afgøre.
Jeg stiller gerne op igen, når der er gået en rum tid, for at diskutere, hvem der måtte have fået ret i denne prognose, hvorvidt dette område fortsat udvikler sig positivt, eller om hr. Villy Søvndal for en gangs skyld skulle have ret i at tegne det her billede af massegraven, som viser sig foran fødderne på os.
Fremtiden vil vise, hvem der har ret.
Villy Søvndal (SF), 2003-05-27:
Jeg takker for indenrigs- og sundhedsministerens svar, som jo var en bekræftelse af, at det, der er i gang omkring afskedigelser af socialrådgivere på sygehusene, finder sted.
Det tog lang tid, og der skulle et par opfordringer til.
Men det lykkedes, og på den måde er det jo en historisk dag.
Det er vel næsten første gang, at det er lykkedes et medlem af den nuværende regering at indrømme, at der faktisk sker ubehagelige ting.
Fair nok, tak for det.
Det, jeg så i øvrigt var optaget af, var den fremtid, som hr. Lars Løkke Rasmussens udmærkede partikammerat og formand for Kommunernes Landsforening, Ejgil W. Rasmussen, som jeg kender også fra gammel tid, og som er en af de Venstrefolk, jeg sætter meget pris på, taler om og siger, at det, man er ved at tvinge igennem, kommer til at gøre afsindigt ondt.
Jeg antager, at han ikke er nogen grædekone.
Han er jo en god Venstremand.
Jeg antager, at han siger det ud fra en dyb bekymring over, at det er de to ministre, der nu er til stede i salen, som kommer til at bære de områder igennem, der for alvor kommer til at levere, når de her nedskæringer skal virkeliggøres.
Derfor synes jeg ikke, det er rimeligt at betegne en sådan hædersvenstremand som en grædekone.
Jeg vil betegne ham som en tænksom Venstremand.
Lars Løkke Rasmussen (V), 2003-05-27:
Jeg er da utrolig ked af, at jeg overhørte et spørgsmål fra Folketingets grædekone nr. 1, hr. Villy Søvndal, som jo - hvis man slår efter i Folketingets forhandlinger i alle de år, hr. Villy Søvndal har været herinde, og sammenligner det billede af virkeligheden, som hr. Villy Søvndal har tegnet fra Folketingets talerstol, over tid med virkeligheden, som den har formet sig uden for huset - konsekvent har tegnet et alt for sort billede, som efterfølgende har vist sig målt mod virkeligheden ikke at holde, fordi vækstraterne har været større, områderne har udviklet sig anderledes.
Den sociale massegrav - ja, der er nogle, der har kastet den til.
Nu tegner hr. Villy Søvndal så det samme billede her igen ved at tage et element af det danske sygehusvæsen ud, som en række amter i øjeblikket fokuserer på at løfte op.
Dette molekyle i det store komplekse billede, der tilsammen løber stærkt op mod 50 mia. kr., bliver så brugt til at sige, at det hele er ved at falde fra hinanden.
Helt stilfærdigt vil jeg bare sige, at det er ude af trit med virkeligheden.
Jeg gjorde selv rede for i mit indlæg allerede i begyndelsen - hr. Flemming Oppfeldt fulgte meget præcist op på det, andre har også været inde på det - at netop dette område, der diskuteres her i aften, er et område i en positiv udvikling.
Der er blevet udbygget på den scannerkapacitet, der historisk har været en akilleshæl, og som har været en flaskehals i forhold til at få sikret en ordentlig udredning af de demente.
Det har man kørt som modelforsøg i nogle amter.
Det er
man nu ved at rulle ud, og det er der positive effekter med.
Men hvis hr. Villy Søvndal får det bedre ved at appellere til de fjernseere, der måtte være tilbage på det her tidspunkt, med den gamle retorik omkring det hele, der er ved at falde fra hinanden og sådan noget, så skal jeg bestemt ikke være den, der forhindrer hr. Villy Søvndal i det. Jeg appellerer bare til, at denne regering bliver målt på sine resultater.
Vi kommer gerne tilbage også på et senere tidspunkt og gør rede for, hvordan demensområdet, også efter der forhåbentligvis bliver indgået nye kommuneaftaler både med primærkommunerne og amtskommunerne, formentlig og forventelig vil udvikle sig positivt også i årene fremover.
Den aftale vil jeg gerne indgå med hr. Villy Søvndal her.
Pia Kristensen (DF), 2003-05-27:
Jeg kan gentage, hvad jeg har sagt før: Dansk Folkeparti mener, der skal afsættes 80 mio. kr. til demensområdet.
Det kan give et løft, man kan få gang i flere ting.
Så vil jeg sige, og det har jeg også sagt tidligere - jeg spurgte egentlig hr. Villy Søvndal om det, men jeg fik aldrig et svar: Hvis en demens bliver udredt tidligt og får mulighed for en medicinsk behandling, så er der er måske tale om en udgift her og nu, men i længden vil der blive tale om besparelser, fordi plejeudgifterne faktisk er meget, meget høje, når en dement skal opholde sig på plejehjem på et tidligere tidspunkt.
Villy Søvndal (SF), 2003-05-27:
Jeg har tidligere rost Dansk Folkepartis ordfører for i modsætning til regeringspartierne at have lidt større berøring med virkeligheden med hensyn til, hvad der sker.
Jeg vil derfor spørge fru Pia Kristensen om to ting.
Det ene er: Hvis nu de kommende kommuneaftaler resulterer i, at ganske vist fik man nogle penge til demensområdet, men summen af besparelser på grund af den meget lave vækst, kommunerne er tvunget ud i,
bliver
endnu større, så det ender med, at området samlet går baglæns,
vil Dansk Folkeparti så føle sig snydt?
Vil man føle, at det var et brud med den forståelse, der lå i forhold til regeringen?
Jeg spørger, fordi Dansk Folkeparti jo er med til at bære de her meget stramme økonomiaftaler igennem.
Så forstod jeg, ministeren ikke vil kommentere den ubehagelige kendsgerning, at socialrådgiverne fjernes fra sygehusene.
Sådan er det jo med regeringen; hver gang der er en ubehagelig ting, så nægter regeringen og ministeren at forholde sig til det.
Fair nok.
Den anden ting, jeg derfor vil spørge om,
er, hvordan Dansk Folkeparti ser på det.
Det seneste eksempel er H:S-området, der har afskediget alle socialrådgivere.
Det her har stor betydning for ældre mennesker.
Der vil jeg tro, at Dansk Folkeparti vil se anderledes på det end regeringen, nemlig at det er uheldigt.